Truer med massesøksmål etter corona-smittebombe

Ischgl i Tirol i Østerrike har blitt sett på som en av hovedkildene i pandemiens spredning til Norge. Nå truer skiturister med massesøksmål.

Oppdatert 29. mars

Artikkelen er over 178 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Ifølge Folkehelseinstituttet kan hele 17 prosent av de bekreftede smittetilfellene, 635 personer, spores tilbake til Østerrike.

Island skal ha vært første land ut til å slå alarm, etter at skiturister vendte hjem fra Ischgl med smitten, og skistedet ble erklært som risikoområde.







Først dagen etter at Norge hadde innført inngripende tiltak for å bremse viruset, stengte myndighetene i Tirol ned skistedet.

les også Corona-baren

Ber folk melde seg

Den østerrikske forening for forbrukerbeskyttelse (VSV) planlegger søksmålet, og oppfordrer nå folk som var på skiferie i Ischgl til å melde seg. Foreningen samler inn vitneforklaringer for å prøve å bevise at myndighetene unngikk å stenge vintersportsstedet, så de kunne fortsette å tjene penger.

Nå skal rundt 2000 skiturister ha meldt seg til massesøksmål mot myndighetene i Tirol, ifølge VSV. 90 prosent av disse skal være fra Tyskland.

– Vi vil fortsette med dette også neste uke for å få inn informasjon, sier formann i VSV Peter Kolba til VG.

KREVER ERSTATNING: Rundt 2000 skiturister skal ha meldt seg til massesøksmål mot myndighetene i Tirol, ifølge VSV. Foto: STR / EPA

Han forteller at de beregner en samlet skade på rundt 5 millioner euro.

– Ikke noe å lure på

Forrige uke skrev VG blant annet om nordmannen Dag Halvorsen og flere i hans reisefølge fra Norge, som ble syke etter at de kom hjem fra skiferie og hadde vært på puben Kitzloch i Ischgl.

Halvorsen fikk etter hvert forkjølelsessymptomer, feber og følte seg uggen i kroppen. Noen dager etter hjemkomsten testet han positivt for corona-viruset.

– At jeg ble smittet på onsdagen på Kitzloch, er ikke noe å lure på, sa Halvorsen.

les også Myndighetene etterforsker virusutbruddet i Østerrike

SMITTESENTER: Østerrike er landet der flest nordmenn er blitt smittet. Foto: DANIEL KOPATSCH / EPA

VG var i kontakt med borgermesteren i byen for en uke siden, som da blant annet skrev i en e-post at de har prøvd å gjøre alt rett og forsøkt å rette seg etter de offisielle tiltakene.

– Det er umulig å gjøre absolutt alt riktig, men jeg kan forsikre om at vi alltid har handlet med hensikt om det beste for å sikre helsen til folket, skrev Werner Kurz til VG den 19. mars.

– Arnested

Hjemme i Norge ble det registrert stadig flere smittetilfeller fra Østerrike.

Den gang kunne 531 av 1423 registrerte smittetilfeller spores tilbake hit, ifølge overlege og spesialist i samfunnsmedisin ved Folkehelseinstituttet, Siri Helene Hauge. I dag viser FHIs oversikt at 635 personer ble smittet i Østerrike.

Østerrike er dermed landet der flest nordmenn er blitt smittet:

– Mange av disse tilfellene er nok knyttet til skiturisme, sa Hauge til VG.

– I en periode rapporterte ikke Østerrike om smittetilfeller. Samtidig dro flere italienere dit på ferie. Skistedene har vært arnested for flere smitteutbrudd.

STENGT: Den populære baren Kitzloch i Ischgl stengte dørene 8. mars etter at flere tilfeller av corona-smitte kunne spores tilbake dit. Foto: Privat

Etterforskning

Ifølge den tyske TV-kanalen ZDF skal et serveringssted i I Ischgl være sentralt i en etterforskning. Bernhard Zangerl, eier av baren Kitzloch, avviser at det er Kitzloch som er under etterforskning.

Den 8. mars ble baren stengt av myndighetene i Tirol, etter at minst 14 passasjerer som ankom Island den 29. februar testet positivt for coronaviruset. Samtlige hadde vært på Kitzloch.

VG har også omtalt hvordan nordmenn i Tirol-området i Østerrike ble bedt om å fjerne corona-advarsler på en lukket Facebook-gruppe for sesongarbeidere. Dette skjedde 10. mars, to dager etter at Kitzloch hadde stengt dørene.

«Forstår du at dette er ekstremt skadelig, og helt uten bevis. Være så snill. Vær så snill. Vær så snill å slett dette. Livsgrunnlaget vårt kan skades dersom informasjonen oppfattes feil», skrev en bedriftsleder tilbake til en norsk kvinne som hadde oppfordret til å ta situasjonen på alvor.

Publisert: 29.03.20 kl. 11:04 Oppdatert: 29.03.20 kl. 23:52